Nordjyllands Politi har onsdag morgen anholdt en hjemløs nordmand, som man mistænker for at stå bag punkteringen af over 30 parkerede biler i Aalborg.

Tirsdag blev dækkene på 13 biler punkteret i parkeringskælderen under Mølle Å Arkaden i Aalborgs centrum. Onsdag morgen opdagede en bilejer at hendes og 17 andre biler havde fået punkteret alle dækkene i parkeringshuset på Badehusvej. - Vi har anholdt en hjemløs nordmand, som vi mener står bag hærværket, siger Henrik Beck, der er vagtchef ved Nordjyllands Politi til tv2nord.dk. Nordmanden blev anholdt på Kastetvej ved 08.30-tiden onsdag morgen.